钦定古今图书集成/明伦汇编/官常典/第061卷 > 乐成王苌
## 钦定古今图书集成/明伦汇编/官常典/第061卷 > 乐成王苌

按《后汉书乐成靖王传》，靖王党子哀王崇立，二月，无
子，国绝。和帝立崇兄巡，是为釐王。子隐王宾立，八年
薨，无子，国绝。明年，复立济北惠王子苌为乐成王。苌
到国数月，骄淫不法，愆过累积。冀州刺史与国相举
奏苌罪至不道。安帝诏曰：“苌有䩄其面而放逸其心，
知陵庙至重，承继有礼，不惟致敬之节，肃穆之慎，乃
敢擅损牺牲，不备苾芬，慢易大姬，不震厥教，出入颠
覆，风淫于家，娉取人妻，馈遗婢妾，驱击吏人，专己凶
暴。愆罪莫大，甚可耻也。朕览八辟之议，不忍致之于
理，其贬苌爵为临湖侯。朕无则哲之明，致简统失序，
罔以尉承大姬，增怀永叹。”延光元年，以河间孝王子
得嗣靖王后。以乐成比废绝，改国曰《安平》。